Birgitte Vind (S), 2024-01-31:
Det er jo et meget vigtigt spørgsmål, der bliver rejst, når der bliver talt om unges deltagelse i demokratiet.
I Socialdemokratiet er vi ikke enige i, at det er tiden til at ændre valgretsalderen nu.
Og der synes vi, at vi har et arbejde at gøre som land, som Folketing.
Det har vi både her centralt, men det har vi også ude i kommunerne for at give børnene – nu er det moderne at bruge ordet skills – evner til og mulighed for at reflektere over demokratiske beslutningsprocesser.
Ministeren nævnte lige skolevalg, og det synes vi er et rigtig godt eksempel på noget, som er populært, og som giver de unge nogle muligheder for at reflektere og få noget viden.
Men når man lytter til de unge nu, må jeg sige, at jeg er helt med på, at alliancen her har stillet det her forslag, og jeg har kæmpe, kæmpe stor respekt for det arbejde, de gør.
For der er næsten ikke noget vigtigere, end at vi får vækket de unges interesse for demokratiet.
Det er altså ikke ret mange, der er med til at bestemme, hvem af os der, når det kommer til stykket, kan vælges ind i Folketinget.
På den måde er der brug for, at det ikke bare er de unge, men at det egentlig også er danskerne som helhed, der sætter fokus på demokratiet.
Derfor er vi i Socialdemokratiet lige så meget optaget af, at vi får løftet de unges demokratiske deltagelse lokalt.
Det kunne f.eks. være ude i byrådene i lokalområderne.
Hvis man lytter til Dansk Ungdoms Fællesråds seneste analyse og kigger på den, i forhold til hvad de unge selv mener, så viser den analyse jo sådan set, at de ved meget, men ikke har særlig stor tillid til, at den viden, de har, kan bruges til noget.
Det synes jeg er noget, vi skal tage dybt alvorligt.
Nu skal jeg nok lade være med at referere til nogle bestemte, men jeg mødes jo ofte – og det tænker jeg vi alle sammen herinde gør – med unge og har ofte unge på besøg, og det har jeg også haft i den her uge.
Så har jeg spurgt dem, hvad de tænker, og så bliver der meget, meget stille.
Nu skal man ikke tage enkelte skoleklasser til indtægt for, hvad hele Danmarks ungdom mener, men der bliver meget, meget stille, og der breder sig en stor ydmyghed i lokalet, og de kigger op i loftet og kigger ud til siderne og tænker: Det ved vi jo ingenting om.
Det får jo også mig til at sige, at ja, vi er helt enige i, at der skal mere undervisning til, der skal være flere muligheder for de unge for at stifte bekendtskab med demokratiet, og hvad der reelt sker i Europa.
Spørger vi voksne danskere over 18 år, vil mange af dem også sige, at det, der foregår i EU, er ret fjernt.
Der har vi alle sammen en opgave med at få ejerskab til det i flere generationer.
Så tak for at have løftet det.
Det handler også om, at vi jo p.t. tænker, at ja, det følges ad med myndighedsalderen, for ved de andre valg, vi har i Danmark, skal du også være 18 år.
Og vi er helt med på, at det forslag her ikke kræver en folkeafstemning – det ville vi kunne gøre med en lovændring herindefra – men vi tænker ikke, at det er argument nok i sig selv.
Men jeg køber fuldstændig argumentet om, at de unge har brug for mere vejledning og mere oplysning og mulighed for at sætte sig ind i, hvad Europa drejer sig om, for det er meget, meget vigtigt.
Vi kan ikke støtte forslaget.
Tak for ordet.